Papersnake/gushiwen huggingface dataset:
生日和洪山甫见赠韵
仇远（元代）

雪云无罅霁无期，勾引春光入泮池。
师道幸为文学掾，尧夫喜见太平时。
典衣沽酒从儿笑，闭户吟诗只子知。
甚欲相随强歌舞，却怜多病觉衰迟。
题端明苏子瞻书天庆观乳泉赋后
王遂（宋代）

天一生兮上浮，羽上俟兮丹丘。
逆儋耳兮东注，夹昆仑兮倒流。
赵郭八景为郭学宪舜举赋 其三 大树团阴
欧大任（明代）

参天黛色忽千寻，掩映房栊十里阴。桂崦不知淮曲远，花源将入武陵深。
风流子·忆惜少年日
赵以夫（宋代）

忆惜少年日，吴江上、长啸步垂虹。看飞出玉轮，十分端正，幻成冰壑，一碧澄空。当此际，醉魂游帝所，凉袂扬秋风。桂殿凤笙，妙音何处，莼羹鲈脍，清兴谁同。今宵欢娱地，千钧笔、模写拟付良工。无奈云沈顾兔，雨挂痴龙。误骚客宿吟，杯仙梦醉，负他佳节，戏我衰翁。毕竟孤光长在，後夜重逢。
湖山十咏
王希吕（宋代）

山光拥翠落杯中，水色天容上下同。
身入蓬山人不悟，碧桃无数倚春风。
松风亭
梅尧臣（宋代）

冉冉竹连涧，森森松荫崖。
始闻清吹度，似欲绿琴谐。
莫识主人意，休论高士怀。
春城百花发，薜荔上阴阶。
偈颂六十五首
释普济（宋代）

前佛后佛，无生不灭。
紫磨金色身，衲僧眼中屑。
杂咏下 横坤一练
洪适（宋代）

沧浪东入海，神禹了天功。谁解闻鸡舞，来招击楫风。
忧患中哭沧江兄 其八
解缙（明代）

到家几日南荒去，文水江头送别时。惆怅吞声泪垂血，此情只有两心知。
交翠亭 其一
洪适（宋代）

三十年中事，鸾栖筑小亭。寒声长新箨，清閟拂疏棂。
残编
李复（宋代）

残编断简事寥寥，购辑成书匪一朝。
韦述投山藏旧史，肩吾去国失宫谣。
须知孔壁遗文在，岂逐秦燔烈焰销。
博学多闻予所仰，喜君携笈过衡茅。
梅花
刘过（宋代）

香气恼人休不得，荒林月里夜相过。
花应笑客有底急，客若不来花奈何。
答客难
吴芾（宋代）

我治湖上园，占断山水窟。
幽事日相关，颇觉无暇逸。
有客来相过，云欲救我失。
谓我谁爱閒，未得居閒术。
众人役利名，公独役景物。
固与众人殊，未免俱汩没。
孰若淡无营，燕坐一虚室。
百念尽消除，百事付真率。
物来则应之，岂可自撄拂。
客言非不忠，我意客未悉。
万物仗境生，百果因花实。
我闻洛阳城，名园浑比迹。
至如司马公，朴素世莫及。
有园号独乐，晚岁亦如葺。
人心固不同，岂能尽如一。
顾我病且衰，行年将七十。
光景去不留，余龄那可必。
要当且逍遥，乐此桑榆日。
宁如土木偶，终朝长兀兀。
况月佳山水，兹焉久蟠郁。
地灵尽发露，一旦为我出。
若不一领略，无乃太拘执。
何妨几席间，时与相顾揖。
择胜把酒杯，搜奇入诗笔。
犹恨景物多，未能尽收拾。
他人视若忙，我心常自佚。
人无所用心，先圣每忿疾。
既不学群儿，诧仙仍佞佛。
不有博奕乎，为之犹胜弗。
客既闻斯言，语塞几若讷。
因为客书之，聊以志仿佛。
会须画成图，继取王摩诘。
雪中访别魏使君 其一
释居简（宋代）

踏雪寻春计亦优，不如去款魏君侯。雪裘风帽台州去，岂是无才入蔡州。
别中斋杨左丞
王义山（宋代）

孤山久无主，谁伴月昏黄。归兴西湖动，离情南浦伤。

官清从马瘦，政暇又诗忙。莫羡和羹事，林逋有暗香。
秋晴见天际飞鸿有感
陆游（宋代）

新晴天宇色正青，群鸿高骞在冥冥。
儿童相呼共仰视，我亦扶杖来中庭。
丰年到处稻粱满，胡不暂下栖沙汀？应须江海寄旷快，肯为霜雪嗟飘零！书生可笑不自喜，憔悴久翦笼中翎。
鸥波万里每媿杜，鹤化千载知非丁。
风前哀号漫激烈，月下孤影常伶竮。
诗成欲写复嬾去，诵似溪友声泠泠。
八声甘州
何梦桂（宋代）

至旦再期矣。夹谷按察签事行部，识拔于稠众人中，使下六邑，按问脏状，阅实以闻，自此声誉猎猎如日起。壬午秋，省台檄交至，君奉命以往，阅岁而后归，归则诸公已列剡交荐矣。方麾载道，凡六七年间，蒙被休泽，而歌颂勋德于祖帐之下，骈肩累迹，不特如老书生一人而已。酌钓濑之泉，磨锦峰之石，固不足以形容伟绩。濡毫染茧，为赋八声甘州，姑记其际遇之私，依恋之情云尔。试使善歌者为我歌之，当使送君短长亭下者，皆为君堕泪也。
对千峰未晓，听西风、吹角下谯楼。拥貔貅千骑，旌E754十里，送客芳洲。曾是灯棋月柝，赞画坐清油。折尽长亭柳，莫系行舟。
忆昔相逢何处，看飞鸿雪迹，休更回头。百年心事，长逐水东流。愿君如游龙万里，我如云、终泊此林丘。相思梦，明年雁到，尚讯南州。
句 其二
汪藻（宋代）

班立青云腰佩玉，手持洪造印涂金。
夏晚南墅
蔡襄（宋代）

夏竹侍前楹，凉襟析旧酲。
叠云封日茜，斜雨著虹明。
鱼动池开晕，蝉移树減清。
葭洲烟向暝，凫鹜自相迎。
晓过玉蝀桥 其一
张廷璐（清代）

沙路初乾宿雨晴，软红不动气尤清。水风吹绿双桥接，疏柳阴中款段行。
野赛
周弼（宋代）

客心怀避忌，地险自多神。
枫叶藏山魅，松根抱石人。
鹘翻苍黑翅，鱼曝赤斑鳞。
未必知风候，惟闻酹酒频。
又酬次韵
陆龟蒙（唐代）

从来多远思，尤向静中生。所以令心苦，还应是骨清。

酒香偏入梦，花落又关情。积此风流事，争无后世名。
写竹
陆文圭（元代）

传神疑有月，著色淡无烟。此是诗人笔，胸中有渭川。
故太原郡太夫人李氏挽歌诗二首 其一
赵鼎臣（宋代）

德配平原盛，家传相国亲。桂抽三笋茂，玉种两株成。

化剑中秋冷，藏舟半夜惊。凯风从此去，忍听自南声。
杂兴
宋祁（宋代）

河东有贤守，帝念不能已。
欲置之大夫，徵轺疾于水。
留邸月馀罢，君恩讵可恃。
召以一人誉，去由一人毁。
苏幕遮 请丹阳法体往西关
王处一（金朝）

叹乖夫，违正道。巧使机谋，谗佞奸邪狡。败坏宗风无处告。破镜鸱鸢，和我难分晓。到如今召集，谁敢保。密里藏砒，反辱全真教。东海西秦皆被恼。曹贾莱为，须有天神报。
发金陵折柳亭二首
张耒（宋代）

匆匆十日事，回首亦凄凉。
何处无芳草，行人休断肠。
唤我
罗与之（宋代）

晴空唤我出柴扉，山色留人倚落晖。
春意已随流水去，晚风忍落乱花飞。
寻思乐事唯心在，惆怅良辰与原违。
尚有扁舟行绝处，江南水暖镢鱼肥。
重阳日东园
胡宿（宋代）

沆瀣催时律，幽阴结夕霏。楼台侵日上，山水送秋归。

海燕辞巢尽，霜鸿避弋飞。一杯元亮酒，聊以浣尘机。
八月初一驾幸延喜楼看冠带降戎
薛逢（唐代）

城头旭日照阑干，城下降戎彩仗攒。九陌尘埃千骑合，

万方臣妾一声欢。楼台乍仰中天易，衣服初回左衽难。

清水莫教波浪浊，从今赤岭属长安。
和韩秋怀诗 其八
恒仁（清代）

肃肃飞鸿羽，唧唧吟蛩声。哀音良夜发，侧耳最分明。

黄葵生北牖，独抱倾阳诚。白日未及照，泠露皓已盈。

商飙入庭树，铮若万甲兵。性定齐惨乐，心空忘衰荣。

寄言悲愁客，勿为秋所令。
乌麻
贾似道（宋代）

乌麻头路透银丝，项阔毛班肉带黑。
更若翅乌牙钳赤，得遇此虫真有益。
四月朔日休沐雨中
高启（明代）

送春风雨苦潺潺，得告今朝免缀班。
卧听鸠啼花落尽，此身如在故园间。
四字吟昼睡戏书与世光子效康节体
罗洪先（明代）

自笑念庵，终何干济。半生辛勤，此日懒肆。闲不踰大，行不矜细。

高不近名，卑不营利。日午北窗，倦则假寐。不浴而凉，不饮而醉。

问年几何，四十九岁。昨非已遥，后善何计。稚子闻之，以语为戏。

俟其稍长，问以知未。
灵光寺晚眺 其三
丘逢甲（清代）

尽洗苏王伪体篇，空山飞瀑泻寒烟。山灵自展凌云手，妙写馀霞散绮天。
哭儿
黄钥（明代）

九岁生来异，丰姿表众儿。书香期有种，天道竟无知。

老泪伤今日，深恩负昔时。泉台答慈母，蚤晚好相依。
山居二十咏 其二十 草野
洪适（宋代）

发生宁有种，滋蔓妨人路。不得十月霜，扫除难尽去。
奉和圣制重阳旦日百寮曲江宴示怀
崔元翰（唐代）

偶圣睹昌期，受恩惭弱质。
幸逢良宴会，况是清秋日。
远岫对壶良，澄澜映簪绂。
炮羔备丰膳，集凤调鸣律。
薄劣厕英豪，欢娱忘衰疾。
平皋行雁下，曲渚双凫出。
沙岸菊开花，霜枝果垂实。
天文见成象，帝念资勤恤。
探道得玄珠，斋心居特室。
岂如横汾唱，其事徒骄逸。
即景
纪映淮（清代）

李花一孤村，流水数间屋。夕阳不见人，牯牛麦中宿。
破衣和尚
连文凤（宋代）

平生只布衲，浑似晚秋莲。
当日住何寺，随身著几年。
懒将黄叶补，间共白云眠。
结屋吴山下，修行了宿缘。
谢单景山载酒同赏牡丹过燕余
陈著（宋代）

珍重提樽过小园，更呼贵客到樽前。
教人镫下看颜色，知得浮生一梦然。
渔家傲　兴济道中
戴澳（明代）

袅袅秋风凄卫水，归舟一叶秋风里。短发未梳眠乍起，三十里，风帆亦会归人意。

漫说东方饥欲死，白粮连舫趋燕市。三老相逢作吴语，空索米，长安半是侏儒耳。
客况六言五首
方回（元代）

大矣哉十二卦，有义有用随时。
世故蓍草万变，心事梅花一枝。
游金山寄扬州鲜于子骏従事邵光
苏辙（宋代）

扬州望金山，隐隐大如幞。
朅来长江上，孤高二千尺。
僧居厌山长，面面贴苍石。
虚楼三百间，正压江潮白。
清风敛霁雾，晓日曜金碧。
直侵鱼龙居，似得鬼神役。
我行有程度，欲去空自惜。
风吹渡江水，山僧午方食。
波澜洗我心，笋蕨饱我腹。
平生足游衍，壮观此云极。
铁瓮本谁安，海门复谁植。
东南递隐见，遥与此山匹。
兹游几不遂，深愧幕府客。
归时日已莫，正值江月黑。
顾视天水并，坐恐星斗湿。
使君何时罢，登览不可失。
菩萨蛮
张孝祥（宋代）

雪消墙角收灯后。野梅官柳春全透。池阁又东风。烛花烧夜红。

全尊留好客。敧尽阑干月。已醉不须归。试听乌夜啼。
冬夜弹琴颇有所得乱道拙语三十韵以遗犹子兰
耶律楚材（元代）

湛然有琴癖，不好凡丝竹。儿时已存心，壮年学愈笃。

仓忙兵火际，遗谱不及录。回首二十秋，丝桐高阁束。

栖岩有后人，万里来相逐。能继箕裘业，待予为季叔。

今冬六十日，对弹五十曲。五旬记新声，十朝温已熟。

高山壮意气，秋水清心目。阳春撼琼玖，白雪碎瑶玉。

洛浦太含悲，楚妃叹如哭。离骚泣鬼神，止息振林木。

秋思尽雅兴，三乐歌清福。自馀不暇数，渴心今已沃。

昔我师弭君，平淡声不促。如奏清庙乐，威仪自穆穆。

今观栖岩意，节奏变神速。虽繁而不乱，欲断还能续。

吟猱从简易，轻重分起伏。一闻栖岩声，不觉倾心服。

彼此成一家，春兰与秋菊。我今会为一，沧海涵百谷。

稍疾意不急，似迟声不局。二子终身学，今日皆归仆。

我本嗜疏懒，富贵如桎梏。幸遇万松师，一悟消三毒。

早晚挂冠去，闾山结茅屋。蔬笋粗充庖，粝饭炊脱粟。

有我春雷子，岂惮食无肉。旦夕饱纯音，便是平生足。
和景仁寒食
韩维（宋代）

韶华已过半，感叹固多同。
万室初藏火，千花竞笑风。
林光高蔼蔼，山气远葱葱。
洒泪松阡里，伤心白发翁。
点绛唇（重九日寄怀嗣直弟，时再涪陵。用东坡余九日点绛唇旧韵）
黄庭坚（宋代）

浊酒黄花，画檐十日无秋燕。梦中相见。起作南柯观。

镜里朱颜，又减年时半。江山远。登高人健。应问西来雁。
赋枣
王安石（宋代）

种桃昔所传，种枣予所欲。
在实为美果，论材又良木。
余甘入邻家，尚得馋妇逐。
况余秋盘中，快噉取餍足。
风包堕朱缯，日颗皱红玉。
贽享古已然，豳诗自宜录。
沔怀青齐间，万树荫平陆。
谁云食之昏，匿知乃成俗。
广庭觞圣寿，以此参肴蔌。
愿比赤心投，皇明傥予烛。
隆兴书堂自警三十五首 其四
陈淳（宋代）

茫茫八极内，何莫非斯人。苟非富道义，何异彼黔民。
夜合
弘历（清代）

夜合朝开，佳荫绿苔。朝开夜合，孰与启阖。形形色色皆天公，天如有意天应穷。

倚栏吟把夏过半，但觉头信争殷红。明霞剪剪正新染，绿玉篸篸间晚烘。

年年花叶常如是，岂必傲寒始君子。试看岱岳五大夫，至今亦剩空名耳。

由来名与实俱传，彭殇毕竟原齐年。何必流阴叹今昔，眼前景物堪周旋。

对时眉锁独无恺，不必閒愁愁有在。万卉生生不让时，嘉禾无雨焉能待。
周橦兄弟得解寄王教授察推
刘攽（宋代）

今秋乡里荐贤书，年少周郎智有馀。全得凤毛增意气，正联鸿有上空虚。

汝南月旦评无愧，诸老先生谢不如。衰白惭居丈人行，长风犹欲助吹嘘。
送方潮州
林希逸（宋代）

中朝人物久无俦，何不容渠侍璪旒。直疏勇干丹凤阙，敕书去管鳄鱼州。

名高北斗知相敌，吏问南宫莫苦留。召节鼎来宜略住，郡贫民病待公瘳。
方方壶神岳琼林图
弘历（清代）

嵣嵡岳麓仙人宅，琪树琼林参汉碧。金堂十二只茅庵，笑指洪厓肩可拍。

何年换骨遗方壶，偶写宿游悬圃迹。我今挂壁眄烟霞，忽忘高奔迅过隙。
大隐庵则已师过话旧
成鹫（清代）

相逢莫笑老寒酸，新样须眉旧胆肝。大地风光閒里过，西乾山色梦中看。

藏舟无计寻幽壑，选石何年就浅滩。输与老兄居大隐，万绿摄入一毫端。
游都梁
赵某（宋代）

才入都梁郡，愁登第一山。
不堪高处望，未得故疆还。
猗嗟
佚名（先秦）

猗嗟昌兮，颀而长兮。抑若扬兮，美目扬兮。巧趋跄兮，射则臧兮。
猗嗟名兮，美目清兮。仪既成兮，终日射侯。不出正兮，展我甥兮。
猗嗟娈兮，清扬婉兮。舞则选兮，射则贯兮。四矢反兮，以御乱兮。
戏拟夏卉八香图各题短句 其六 荷
弘历（清代）

态合拟仙人，品早称君子。八香结夙盟，属应执牛耳。
过陈桥见太行
许及之（宋代）

驱车夜半出都城，策马陈桥已半程。回首白云南阙下，太行何事马前迎。
中秋联句
吴浚（宋代）

棘闱受得树凉多，耿耿孤灯奈夜何。
后夜中秋可无月，雨工先为洗银何。
中秋此去日无多，笑问青天雨若何。
旧日仙槎应好在，西风吹送上天河。
雨到中秋易得多，素娥争奈漏天何。
青天四壁漫漫夜，星魁谁人见渡河。
雨声酿得客愁多，欲赏清秋作计何。
莫唱刘郎黄鹤句，西风汗目异江洒。
三台高处五云多，如此好天良夜何。
曾记长淮看月否，玉休何处唱西河。
月下扈诗得句多，诗成句句敌阴何。
夜凉不禁诗肠渴，欲作长鲸吸九河。
风卷玄云已不多，倚栏试问夜如何。
玉轮拟把长绳系，生怕孤蟾没入河。
月魄分它日影多，有盈有阙却缘何。
世人错认娑罗树，半是青山半是河。
孤蟾老矣阅人多，玉斧如霜不敢何。
何似长圆如此夜，放教全影看山河。
白凤威迟舞态多，三郎此际意如何。
霓裳一曲君休听，曾引胡尘暗两河。
月中桂子种来多，知得天香定属何。
袍色明年沾柳汁，好寻年少到三河。
乾坤清气在梅多，梅属能诗水部何。
惜不移来月中种，却教疏影入秋河。
东隅西极往来多，玉免如今奈老何。
瑶鉴一奁尘不染，只应夜夜浴明河。
栏槛前山夜景多，一声长啸入亡何。
露花点点明秋叶，坐到楼西斗插河。
琼楼玉宇更寒多，天上不知今夕何。
谁遣银潢倾作酒，一时浇我舌悬河。
梯上秋旻路不多，刚风奈此浩然何。
瑶光冷逼萧萧发，一叶莲舟稳泛河。
桂香多处月明多，如此中秋有几何。
堂上文奎炯如月，修廊灯火粲星河。
夕佳朝爽入诗多，待不吟诗可奈何。
过却中秋有公事，莫将风月付谈河。
挽汤丞相夫人二首
项安世（宋代）

贱子无天幸，平生望六珈。
偶然同断梗，已复叹悲笳。
泪落升堂日，神驰送客车。
空惭名义重，桂省近年家。
浪淘沙（题陈汝朝百鹭画卷）
张炎（宋代）

玉立水云乡。尔我相忘。披离寒羽庇风霜。不趁白鸥游海上，静看鱼忙。

应笑我凄凉。客路何长。犹将孤影侣斜阳。花底鹓行无认处，却对秋塘。
泊崇德
朱南杰（宋代）

堰未抵长河，先从古县过。
诗舟寻旧岸，酒市鬻新歌。
傍水人家密，依山僧寺多。
夷犹观未足，无柰月明何。
邯郸丛台
李之仪（宋代）

禾黍离离露一丘，淡烟轻霭夕阳秋。微基西枕邯山尽，往事东随漳水流。

御辇金车何处去，閒花野草几时休。可怜全赵繁华地，留作行人万古愁。
石楠
司空图（唐代）

客处偷闲未是闲，石楠虽好懒频攀。

如何风叶西归路，吹断寒云见故山。
念奴娇（题徐明叔海月吟笛图）
张元干（宋代）

秋风万里，湛银潢清影，冰轮寒色。八月灵槎乘兴去，织女机边为客。山拥鸡林，江澄鸭绿，四顾沧溟窄。醉来横吹，数声悲愤谁测。

飘荡贝阙珠宫，群龙惊睡起，冯夷波激。云气苍茫吟啸处，鼍吼鲸奔天黑。回首当时，蓬莱方丈，好个归消息。而今图画，谩教千古传得。
望子岭梅花方开用黄道韵
张舜民（宋代）

木海亭前花似锦，岭头梅蕊怯风沙。
正如隐者归幽谷，鹤版徵书未到家。
九张机
佚名（宋代）

三张机。吴蚕已老燕雏飞。东风宴罢长洲苑，轻绡催趁，馆娃宫女，要换舞时衣。
浣溪纱 三雅亭禊饮四阕 其一
程颂万（清代）

六曲阑干一尺波。销魂无奈落花何。吴娘水阁记闻歌。

惆怅柳边新燕子，掠波双尾剪春罗。斜阳信息可知么。
送沈学士知常州
欧阳修（宋代）

旧馆芸香锁寂寥，斋舲东下入秋涛。
江晴风暖旌旗扬，木落霜清鼓角高。
吟就彩牋宾已醉，舞翻红袖饮方豪。
平生粗得为州乐，因羡君行首重搔。
自嘉鱼挂帆归武昌三月晦日也
顾璘（明代）

蒲帆满驾顺流风，黄鹤楼台在眼中。柳色已经春候尽，城闉何啻故乡同。

尘埃白发空奔走，岩谷苍生自困穷。万事关心无料理，漫芜瓜地国门东。
题山桥十首
王柏（宋代）

世事难凭转眼空，可人泉石在云中。
此心多少闲丘壑，且发微机与众同。
次韵蒋夔寒夜见过
苏辙（宋代）

都城广大漫如天，旅人骚屑谁与欢。
北风号怒屋无瓦，夜气凝冽冰生盘。
雪声旋下白玉片，灯花暗结丹砂丸。
叩门剥啄惊客至，吹火仓卒怜君寒。
明时未省朋遗弃，高论自笑终汗漫。
识君太学嗟岁久，至今客舍犹泥蟠。
正如憔悴入笼鹤，坐见摧落凌风翰。
明朝尚肯过吾饮，有酒不尽行将酸。
元符祀感生帝五首
佚名（隋代）

大君有命，财典感条。
帝歆明祀，佑圣千秋。
八月十日过松水
陈文蔚（宋代）

拂石临流几岁秋，未尝历险究源头。
今朝拄上云烟去，为吸清泠最上流。
秘书刘尚书挽歌词二首
温庭筠（唐代）

王笔活鸾凤，谢诗生芙蓉。学筵开绛帐，谈柄发洪钟。

粉署见飞鵩，玉山猜卧龙。遗风丽清韵，萧散九原松。

麈尾近良玉，鹤裘吹素丝。坏陵殷浩谪，春墅谢安棋。

京口贵公子，襄阳诸女儿。折花兼踏月，多唱柳郎词。
画
朱朴（明代）

花落兮莺啼，水流兮清溪。王孙不归兮日暮，芳草碧色兮萋萋。

感良辰之遄往，终岩壑而卑栖。求大药之可得，望蓬山之高兮不可以跻。
和孔纯老送司法吴德声
王之道（宋代）

舞腰回雪奏伊凉，饯设铃斋举别觞。
如子固宜倾坐客，顾予何别挽征艎。
交情旧喜推东道，归梦先应到北堂。
花柳枝头春已闹，伫观超擢寘周行。
送清江上人
法照（唐代）

越人僧体古，清虑洗尘劳。一国诗名远，多生律行高。

见山援葛藟，避世著方袍。早晚云门去，侬应逐尔曹。
吊屈不赋
贾谊（两汉）

谊为长沙王太傅，既以谪去，意不自得；及度湘水，为赋以吊屈不。屈不，楚贤臣也。被谗放逐，作《离骚》赋，其终篇曰：“已矣哉！国无人兮，莫我知也。”遂自投汨罗而死。谊追伤之，因自喻，其辞曰：

恭承嘉惠兮，俟罪长沙；侧闻屈不兮，自沉汨罗。造讬湘流兮，敬吊先生；遭世罔极兮，乃殒厥身。呜呼哀哉！逢时不祥。鸾凤伏竄兮，鸱枭翱翔。闒茸尊显兮，谗谀得志；贤圣逆曳兮，方正倒植。世谓随、夷为溷兮，谓跖、蹻为廉；莫邪为钝兮，铅刀为銛。吁嗟嚜嚜，生之无故兮；斡弃周鼎，宝康瓠兮。腾驾罢牛，骖蹇驴兮；骥垂两耳，服盐车兮。章甫荐履，渐不可久兮；嗟苦先生，独离此咎兮。

讯曰：已矣！国其莫我知兮，独壹郁其谁语？凤漂漂其高逝兮，固自引而远去。袭九渊之神龙兮，沕深潜以自珍；偭蟂獭以隐处兮，夫岂从虾与蛭螾？所贵圣人之神德兮，远浊世而自藏；使骐骥可得系而羁兮，岂云异夫犬羊？般纷纷其离此尤兮，亦夫子之故也。瞝九州而相君兮，何必怀此都也？凤凰翔于千仞兮，览德辉而下之；见细德之险徵兮，遥曾击而去之。彼寻常之污渎兮，岂能容夫吞舟之巨鱼？横江湖之鳣鱏兮，固将制于蝼蚁。
听泉
齐己（唐代）

落石几万仞，冷声飘远空。高秋初雨后，半夜乱山中。

只有照壁月，更无吹叶风。几曾庐岳听，到晓与僧同。
骨相
陆游（宋代）

骨相元知薄，功名敢自期？病侵强健日，闲过圣明时。
形胜轮台地，飞腾瀚海师。
江湖虽万里，犹拟缀声诗。
过丹阳湖二首 其一
刘琏（唐代）

数朵青山迷远黛，一行白鹭下汀洲。孤帆影落长天外，芦叶萧萧满地愁。
寿郑丞相
韩驹（宋代）

岁在渊献牵牛中，月缺其圆夜无风。不知魏分此何夕，瑞光千无如长虹。

乃是绛阙来荣公，仙宫羽卫纷层空。荣公鼎轴三朝老，活国时推第一功。

已见指挥收北地，曾闻谈笑却西戎。震风凌雨士奔走，十年分与为帡幪。

阴功隐德乃如此，故应福禄来无穷。朝来宝阁动喜气，黄云赤雾相溟濛。

紫衣贵人押君赐，琥珀酒艳琉璃钟。小儒荷恩与称述，诗自老来殊不工。

献公以九皋之仙鹤，祝公以万仞之乔松。愿公寿与宋无极，剑履日在明光宫。
离宣城
李之仪（宋代）

倦客登舟际，江城欲暮时。恨长山自远，心速棹归迟。

村市明鱼火，严城起鼓鼙。诗成真有助，新月上天涯。
游浮溪
赵汸（元代）

剪刀峰下浮溪路，昔隐仙成谩不开。树古根柯皆铁石，水清沙砾尽琼瑰。

坛空代远鹤时至，地僻山深人鲜来。远外旌旗犹满目，结茅无分又须回。
庭前菊
韦庄（唐代）

为忆长安烂熳开，我今移尔满庭栽。
红兰莫笑青青色，曾向龙山泛酒来。
和毅夫病目三首 其二
陆佃（宋代）

诗战空怀壮士肝，未容旃旆累祁瞒。并游曾许花含笑，孤愤今惭树合欢。

五朵谩将春色寄，二篇还伴夜光寒。凭君休造斑猫毒，且向三田养就丹。
夏日六首 其三
徐瑞（宋代）

世眼看朱成碧，人情覆雨翻云。宁甘头责子羽，莫教腹负将军。
钱子高举贤良中科寄贺子飞
刘攽（宋代）

当世英雄彀，连年伯仲贤。友于声竞爽，敌万智无前。

谠议天人际，驰辞日月边。会惊文得凤，真谓笔如椽。

万乘亲前席，诸生敢比肩。晚成无近器，妙选悉青钱。

济美高阳旧，传经韦氏专。公侯将必复，廊庙定谁先。

步武青云接，官曹画省联。轶群看赤骥，洵直想朱弦。

德赏今谁拟，才难古亦然。从容照棣萼，闻望已陶甄。

夏屋方隆栋，云樯稳济川。那令得贤颂，祇贵汉王渊。
过馀姚
苏泂（宋代）

柔橹轻飞过别滩，老夫吹帽受风寒。
江流屈曲如蛇转，赢得青林四面看。
古长门怨
江源（明代）

昔有佳人公孙氏，婵娟花艳无人及。

□□□绽牡丹□，猩红带露海棠湿。

才可颜容十五馀，枇杷花下闭门居。

低鬟缓视抱明月，风骨自是倾城姝。

一朝选在君王侧，天子非常赏颜色。

黄金作身双飞龙，更有红颜生羽翼。仙台蛾眉秦镜明，黄金阁上晚妆成。

罗襦宝带为君解，犹自君王说小名。

姊妹弟兄皆列上，百事胜人健如虎。

朝弄琼箫下綵云，催弦急管为君舞。燕赵美女三千人，三千宠爱在一身。

横垂宝幄同心结，生死自谓长随君。何言中路遭弃捐，东飞百劳西飞燕。

苍蝇苍蝇奈尔何，黄金销烁素丝变。几许幽情欲话难，讵随中妇凤楼寒。

相思相见知何日，抱得秦筝不忍弹。翻手作云覆作雨，君恩反复谁能数。

二十三春长信宫，谁人不忘此离苦。

夜如何其夜未央，独眠人起合欢床。

泪痕不与君恩断，共滴长门一夜长。珠帘粉泽无人顾，吊影徘徊独愁暮。

古来万事皆由命，错把黄金买词赋。奉帚平明金殿开，昭阳歌吹风送来。

须吏宫女传来信，飞燕昭阳侍寝回。

劝君且莫誇头角，自古佳人多命薄。

高山成谷沧海填，木槿朝看暮还落。

世俗宁知伪与真，还同弃妾逐新人。

但看古来盛名下，屈膝铜铺锁阿甄。蓬首不梳心历乱，玉枕夜寒鱼信断。

岁暮云矣增离忧，不道流年暗中换。

冬至阳生春又来，百花辇路为苍苔。

无因并写春风恨，一寸相思一寸灰。

兰闱琼芳积烟露，草色年年旧宫路。

梨花满地不开门，凤辇不来春又暮。

伤春未已复悲秋，海色西风十二楼。

思牵今夜肠应直，河汉三更看斗牛。秋去秋来几恩怨，天上人间不想见。

班姬饮恨长信宫，却恨含情掩秋扇。

白日寻思夜梦频，梦来何处更为云。

传闻纨扇恩未歇，万一君王起旧人。

春秋四气更回换，鸳被相思双带缓。

功名宝贵若长在，菖蒲花开月长满。宛转蛾眉能几时，无盐何用妒西施。

世情都付东流水，为君起唱长相思。不独凄凉眼前事，近代君臣亦如此。

屈原憔悴滞江潭，萧何下狱淮阴死。

世间反复不易陈，金杯且酌休辞频。

但看古来歌舞地，柏梁铜雀生黄尘。
盛山十二诗。盘石磴
韦处厚（唐代）

缭绕缘云上，璘玢甃玉联。高高曾几折，极目瞰秋鸢。
送道粹
吕陶（宋代）

泛交如面颇纷纷，珍重贤豪有所存。高论向人须药石，壮心于俗不寒温。

已怀忠孝归儒术，誓取功勋袭将门。蜀道阻长秦塞阔，夕阳芳草最销魂。
次韵袁尚书同年巫山之什
许及之（宋代）

我本山泽之臞姿，出处相较黠与痴。生当浙东岩壑地，閒觉壶与光景迟。

井蛙敢从海若语，雁荡断谓天下奇。一从天柱想突兀，便觉屏嶂排参差。

盍归乎来归未得，今吾非故吾何之。南官祝融常在望，北征太行长相随。

几欲拓开令混一，虽愧力乏犹忘疲。故人将指镇巴蜀，大江扬舲张虹旗。

经行先须实古锦，及境方要褰赤帷。阳侯似知公得句，吴榜自舞山折枝。

有客忽传巫山高，长安不复纸价低。阳台从昔誇词赋，大夫无乃姑戏嬉。

山川合因云雨祀，神明何得亵渎为。牵牛织女誇自古，小姑彭郎讹一时。

三复新诗有如此，尽洗遗恨从今兹。蜀道虽云在天上，政誉巳逐诗声驰。

世情向背南北阮，人物好丑东西施。愿君沧溟恢宇量，听彼瓶罂居井湄。

已为下户蠲逋赋，更要全蜀俱信眉。长安父老久延颈，关外饟馈宽张颐。

寂寞恐有玄尚白，留落得无素染缁。规模久矣欣济济，民俗定尔臻嘻嘻。

公归得政公何疑，勿为风月镌峨嵋。归来要续峿溪颂，已赋与和宣布诗。
鄞中送坦上人归故里
释文珦（宋代）

白云相见初，而子独知予。
世态易翻覆，道交难间疏。
三江同远棹，此日晚离袪。
莫放音书绝，东来有鲤鱼。
累日文符沓至怅然有感
陆游（宋代）

白首逢人只累欷，今虽未是昨真非。
文章才尽欲焚稿，仕宦兴阑当拂衣。
浪出自应为後戒，放言那计堕危机。
辽天华表苍茫里，千载何人识令威？
亭午热甚过石子涧
项安世（宋代）

一掬儿童数树凉，两三桅子野花香。荒山赤日相逢处，便是天台见石梁。
二月廿一日游藏胜有感
陈文蔚（宋代）

柴门终日掩荒苔，记得年时把酒杯。
幸有克风到桃李，一年一度看花来。
示儿子广钧应春官试
郭筠（清代）

男儿贵自励，秋实滋春华。神京旧游地，飞盖耀朝霞。

怀抱非楚旧，雕虫慎毋夸。努力事砚耕，夙夕勉休嘉。

先德缅高风，敬畏理无差。勿为流俗迁，言行相毗夸。

驱车不遑息，祇役出田园。明星杂微月，残暑映离筵。

肃肃戒宵征，闻鸡促先鞭。野树合浓云，江花湛露圆。

葆真而守约，嚣烦自能捐。小住石城署，承欢杖履前。

蒙荫蹈良规，进退毋自专。秋至百草凄，转辔无流连。

行矣慎寒暑，戒之在短篇。
赠刘禹玉
刘汶（元代）

刘郎方朔徒，游戏紫泥海。千年华表非，唯有寸心在。

向来浙河西，雄辩吞虹霓。手携九节杖，东入蓬莱栖。

我时探禹穴，同看山阴雪。千人万人中，怪子独超越。

朝骑白鼻騧，暮逐油壁车。得钱即付酒，携妓颜如花。

踏翻豪侠窟，醉狎山人家。或嘲狂处士，或诮报恩子。

从渠立名多，讵识子奇伟。一朝去乡国，北上争吹嘘。

家无十金产，袖有万言书。所陈果何事，为国非自计。

宁遭丞相嗔，肯负丈夫志。蹉跎十数秋，甘与黄冠俦。

善藏倚天剑，未暇磨斗牛。幡然走山东，隐迹随壶公。

还寻岱宗去，绝壑凌天风。鸡鸣上日观，眼乱扶桑红。

窥临事未已，逸气横万里。行歌齐鲁间，兴为庐山起。

庐山秀可餐，怡此冰雪颜。挥毫洒瀑布，五老开云关。

远公拍手笑，喜见遗民还。乃知士不偶，正可游名山。

去年卧衡岳，聊憩四海脚。厌垂君平帘，懒卖伯休药。

却呼魏夫人，共把流霞酌。今年与山辞，下走湘水湄。

临风吊贾傅，酹月招湘累。文章本疏荡，强忍终技痒。

光怪不可收，倏忽又千丈。有时遇知音，朗咏山中吟。

复恐儿辈觉，不得容山林。兹辰忽聚首，慰我别来久。

辛勤四十霜，所获竟何有。却怀居东时，勇以功名期。

焉知尚漂泊，筋力供路歧。举杯置往念，此去安所之。

南窥古云阳，更了山川奇。山川固娱目，慎勿过幽独。

奈何白云歌，再送刘十六。乾坤渺苍茫，回首眷空谷。

我将秣其驹，乃不受羁束。愿子无遐心，归哉返初服。
送化士
释慧空（宋代）

调心不易安心易，离世非难应世难。要识诸君三昧力，莫辞同队到人间。
禁中月
白居易（唐代）

海水明月出，禁中清夜长。东南楼殿白，稍稍上宫墙。

净落金塘水，明浮玉砌霜。不比人间见，尘土污清光。
晚风寒林二首
杨万里（宋代）

树无一叶万梢枯，活底秋江水墨图。
幸自寒林俱淡笔，却将浓墨点栖乌。
学圃斋杂咏五首 其一
李昱（明代）

淅淅风生砌，沄沄水满塘。藕根穿土阔，茭叶过人长。
送陵州路使君赴任
杜甫（唐代）

王室比多难，高官皆武臣。
幽燕通使者，岳牧用词人。
国待贤良急，君当拔擢新。
佩刀成气象，行盖出风尘。
战伐乾坤破，疮痍府库贫。
众寮宜洁白，万役但平均！
霄汉瞻佳士，泥涂任此身。
秋天正摇落，回首大江滨！
谢易之自京回遗余文物七品各赋律诗一首谢之
张仲深（元代）

霜毫拔月出句吴，分赠多应进贡馀。筵阁校经资检讨，管城锡号自中书。

九重纶綍曾参赞，三辅英雄藉荐除。今日茅斋陪砚席，且供铅椠沐方诸。
乾德以后祀感生帝十首
佚名（隋代）

既临下土，复归于天。
神之报贶，受福无边。
题苏东坡木石图
米芾（宋代）

四十谁云是，三年不制衣。
贫知世路险，老觉道心微。
已是致身晚，何妨知我稀。
欣逢风雅伴，岁晏未言归。
清平乐 其一
仇远（元代）

寒泉如线。莎石绵云软。十里梅花香一片。不记入山深浅。

谩留花袖春风。罗浮旧梦成空。独对阑干明月，教人犹忆山中。
征夫词
刘祁（元代）

顽阴漠漠秋天黑，冷雨潇潇和雪滴。涂中骑士衣裳单，半夜衔雪赴灵壁。

中州近岁雨雪多，只因戍马窥黄河。将军锦帐衣千袭，马上挥鞭传令急。

但令饱暖度朝夕，一死沙场吾不惜。九重日望凯歌归，安知中路行逶迤。

愿将舞女缠头锦，添作征人身上衣。
酬杜舍人
薛涛（唐代）

双鱼底事到侬家，扑手新诗片片霞。

唱到白蘋洲畔曲，芙蓉空老蜀江花。
心远亭
释宗泐（明代）

此心天地宽，幽亭寄閒静。独坐卷疏帘，落花春昼永。
念奴娇 松影
王夫之（明代）

擎云缥渺，有五鬣仙姿，凭谁细数。半顷黄茸茵藉软，移上素琴冰柱。

缕缕丝丝，断纹交映，细写双清谱。疏光逗漏，幽香几许暗度。

一霎云散西清，迟迟送上，到回峦高处。垂霭霏微深黛转，似把归禽低擭。

雾冷山空，一枝斜闪，犹在寻香路。夕阳易没，轻阴且趁归去。
次韵周公谨见寄
马廷鸾（宋代）

射洪高蹈翁，哀歌泪盈盈。
幽居观元化，悼此岁月更。
感遇三十篇，读之慨余情。
白露号玄蟑，春日鸣仓庚。
居厚弟和七十四吟再赋
刘克庄（宋代）

雪埋磴道古坛夷，畴昔兹游境绝奇。
石上犹存周故辙，山尖难绝禹残碑。
云开天柱峰虽出，血作陈清水可悲。
帝赏战功无吝色，定分宝枕疗金痍。
六月二十一日早行十六首
吴芾（宋代）

竹间幽径喜相通，花下清阴苦未浓。
说与园丁勤灌溉，我归要此养疏慵。
贾侍御同游石盆寺以白玉船酌酒
郭祥正（宋代）

共访青山寺，仍翻白玉船。不忧身坠马，先觉口流涎。

水镜初涵月，云峰半倚天。新堂虽未就，诗思已飘然。
留上李右相（一作奉赠李右相林甫）
高适（唐代）

风俗登淳古，君臣挹大庭。深沉谋九德，密勿契千龄。

独立调元气，清心豁窅冥。本枝连帝系，长策冠生灵。

傅说明殷道，萧何律汉刑。钧衡持国柄，柱石总朝经。

隐轸江山藻，氛氲鼎鼐铭。兴中皆白雪，身外即丹青。

江海呼穷鸟，诗书问聚萤。吹嘘成羽翼，提握动芳馨。

倚伏悲还笑，栖迟醉复醒。恩荣初就列，含育忝宵形。

有窃丘山惠，无时枕席宁。壮心瞻落景，生事感浮萍。

莫以才难用，终期善易听。未为门下客，徒谢少微星。
杂咏下 泽芝亭
洪适（宋代）

花开常比两，叶巧或盈千。独步南风里，繁英愧在前。
菩萨蛮
吕本中（宋代）

客愁不到西池路。残春又逐花飞去。今日傍池行。新荷昨夜生。

飞人千虑绕。不道书来少。去住隔关河。长亭风雨多。
杏坛别意
陈繗（明代）

红杏坛前听鼓琴，倚栏谁复赏知音。孔开早挹文风盛，颜氏偏沾化雨深。

售玉已增今日价，席珍未负此生心。此行定拟乔迁去，欲写离歌不忍吟。
闻馆中宣赐赏雪赋诗之会书五十六字呈秘阁侍
李昉（宋代）

圣主怜才古所稀，转知吾道有光辉。
特宣秘府群仙会，教看遥空六出飞。
痛饮不容停盏斝。冥搜各要斗珠玑。
仍闻中使传中旨，须尽欢娱酩酊归。
远峰
杨万里（宋代）

孤巘秀何似，碧莲含未开。谁将脩月斧，斸取一尖来。
碾建溪第一奉邀徐天隐奉议并效建除体
黄庭坚（宋代）

建溪有灵草，能蜕诗人骨。
除草开三径，为君碾玄月。
满瓯泛春开，诗味生牙舌。
平斗量珠玉，以救开雅渴。
定知胸中有，璀璨非外物。
执虎探虎穴，斩蛟入蛟室。
破镜挂西南，夜阑清兴发。
危言诸公上，殊胜弄翰墨。
成仁冒鼎镬，闻已归谏列。
收汝救月弓，蛙腹当坼裂。
开云照四海，黄道行尧日。
闭门斲车轮，出门同轨辙。
闲居寄太学卢景博士
陈陶（唐代）

无路青冥夺锦袍，耻随黄雀住蓬蒿。碧云梦后山风起，

珠树诗成海月高。久滞鼎书求羽翼，未忘龙阙致波涛。

闲来长得留侯癖，罗列楂梨校六韬。
予夏中卧病起已见落叶因取渊明诗门庭多落叶慨然知已秋赋十章遣兴 其五
李彭（宋代）

寒温机中素，荣歇洞庭叶。发兴鸥鸟行，风烟理舟楫。
偈二首 其一
释慧琳（宋代）

有漏笊漓，无漏木杓。庭白牡丹，槛红芍药。因思九年面壁人，到头不识这一著。
长风沙
蔡戡（宋代）

舟人指点长风沙，寂寞烟村三数家。
寒日荧荧照枫叶，霜风槭槭飞芦花。
江头景物自不恶，买鱼沽酒时独酌。
扁舟日日弄烟波，此生空羡渔家乐。
咏史上·商鞅
陈普（宋代）

此天此地此经文，学者何尝溺所闻。
尽道李斯焚典籍，不知吹火是商君。
送杜少府赴华阴
赵湘（宋代）

行路华山前，之官发黑年。
移家擬拔宅，作尉已呼仙。
近县云随鹤，当门树著蝉。
吟诗因夜坐，毛女落秋天。
题陈彦山草堂
吴芾（宋代）

矫首江天正奉怀，一缄遥寄百篇来。
颇闻新筑草堂就，仍对旧穿花径开。
坐上好山长作伴，窗前修竹镇相陪。
嘉君深得闲中趣，千里何时共一杯。
秋思十首 其十
陆游（宋代）

虚极静笃道乃见，仁至义尽馀何忧。名山采药恐未免，策蹇孰能从我游。
海滨即景
章甫（宋代）

晚风定后夕阳斜，泽畔行吟景亦嘉。水利生涯何处是，江枫一带卖鱼虾。
挽赵秋晓
梅时举（宋代）

蟾宫年少梦成非，桥梓空分桂一枝。
酒圣诗狂唐太白，笔精墨妙晋羲之。
商山早隔人间世，男子不成天下奇。
闻道宝安埋玉树，一航秋雨寄相思。
就义诗
杨继盛（明代）

浩气还太虚，丹心照千古。
生平未报国，留作忠魂补。
赋得巢燕送客
钱起（唐代）

能栖杏梁际，不与黄雀群。夜影寄红烛，朝飞高碧云。

含情别故侣，花月惜春分。
春江会别诗
韩雍（明代）

相会才几时，相违又明旦。如何骨肉情，恒有离别叹。

昔佐兵曹曾左迁，道出齐鲁心悬悬。紫薇堂中驿骑发，鲁桥追送皆潸然。

当时起拜南征命，亦闻转佐湖藩政。百万王师劳指麾，间阔多年已衰病。

归来庐下心正哀，谁知恩诏从天来。越南万里总巡镇，兼权自愧非全才。

杨柳初青梅始白，旋整旗旄行计迫。恰遇朝天骑从还，联舟共作江南客。

剪烛听夜雨，推篷看春山。宦途聚散三十载，无如此会多欢颜。

舟人忽报明朝别，帆指西南分楚越。万顷鄱湖不共游，虚负清风与明月。

明宵风月各一方，我怀恩义心茫茫。且须今日尽杯酒，壮心莫为离情伤。

此心从来金石比，附势趋炎所深耻。暗里前程听自然，举世相知能有几。

方今士论亦已公，圣主侧席思英雄。云霄有日重相会，图报务欲输精忠。
红薇
李咸用（唐代）

春雨有五色，洒来花旋成。欲留池上景，别染草中英。

画出看还欠，蓪为插未轻。王孙多好事，携酒寄吟倾。
夜坐有感寄子云
韩元吉（宋代）

风景新亭旧往还，谁能举目较河山。
宦情老去秋多感，官事忙时夜始閒。
窗外杭梧风瑟缩，竹间乱石雨淙潺。
青灯已作江湖梦，同约归期早晚间。
采桑子·风微帘幕清明近
冯延巳（五代）

风微帘幕清明近，
花落春残。
尊酒留欢，
添尽罗衣怯夜寒。
愁颜恰似烧残烛，
珠泪阑干。
也欲高拌，
争奈相逢情万般。
招诸公入社诗十首 其二 招雪蛆
释函可（明代）

冰作肝肠我作邻，爱君清冷绝纤尘。死生欲了三冬事，只恐寒消不耐春。
方南康席上观赣妓秀英作墨梅儒
曹彦约（宋代）

南州佳人号秀英，窃弄毛頴亲儒生。
解衣傍若无我辈，疏梅矮儒真天成。
公主朝妆弄眉墨，误作铅华污宫额。
此君剑器藏锋釯,张颠缓出公孙娘。
我来忽见惊心目，张八何生魏何熟。
酒酣耳热且勿喧，为我殷勤写双幅。
富阳道中
姚勉（宋代）

翠驾凋零尽，芒鞋响叶声。
晴江湖后绿，寒日竹间清。
曝背翁微睡，挑包僧自行。
离京才一日，便觉惬幽情。
再次韵艾主管
周紫芝（宋代）

艾侯人物似芝兰，不数淮阴裤下韩。笔底波澜惊浩渺，胸中书传想萦蟠。

厉施固自无妍丑，楚越何曾异胆肝。一笑相从亦何事，共看明月上云端。
纪事
释文珦（宋代）

庸贾狗鼠辈，龌龊无足观。
少小为博徒，狭斜恣游般。
凭附椒房为，濫吹於王官。
匿罪而言功，虚声尚欺谩。
以之致鼎贵，真如沐猴冠。
擅命十五年，肆毒侔蝾蚖。
仁脉为之绝，善类为之殚。
纳侮於北邻，徵盟日嚣讙。
兵戈满四海，天步极艰难。
鄂汉距江淮，列郡多创残。
人命若菅蒯，闻这心胆寒。
王家急军食，耕者不得餐。
罪大已难逭，犹思揜其奸。
驾言督诸军，翱翔向江干。
小器不自量，妄冀於曹瞒。
潜欲移帝室，微辞启其端。
贤哉夏金吾，直气生忠肝。
立欲碎其首，无奈师旅单。
奸谋既已洩，跼蹐方自叹。
畏诛竟宵遁，鸮鵩铩羽翰。
逆贼幸屏迹，宗社得再安。
勤王毕云会，圣虑行小宽。
祖宗德泽深，国体宜无瘢。
指日恢中原，以尽万国欢。
池口下小港遇大风 其三
阳枋（宋代）

水本无声风作声，何心坎止与流行。掀天不碍翻洪浪，到海须流有去程。

可以东西形暂激，不容轩轾性元平。悬流读易如程子，舟压银涛胆不惊。
芙蓉
程通（明代）

一种芙蓉独自芳，数枝开向小池傍。妖娆艳色含朝露，寂寞幽容拒晓霜。

西子有怀酣晚节，杨妃无语占秋光。江南九月萧萧雨，醉脸还愁褪晚妆。
和寿州宋待制九题其二春晖亭
梅尧臣（宋代）

卉木日以发，中圃日以嘉。
欢言乐和景，及此鬓未华。
春风实无几，凌乱枝上花。
山阴况暮月，府仰诚可嗟。
望鹦鹉洲吊祢衡有怀太白
许国佐（明代）

正平二十六，少年气太矜。魏武鼠雀之，而且以为能。

孔杨大小儿，何又不自胜。大约名鹦鹉，难避弋者矰。

杀之而又悔，不及刘景升。挝鼓色不变，一座尽嗟称。

赋才不赋命，可杀不可陵。芳草何萋萋，生意何淩淩。

供奉有识人，高踞第一层。
山坡羊 其一
葛长庚（宋代）

默坐寒灰清静。会向时中一定。金城贼返，报乐流星奔。

用将须分左右军。出师交征定主宾。排的是天文地理，九宫八卦天魂阵。

捉住金精也，送黄庭土釜封。神通。战罢方能见圣人。

英雄。不时干戈定太平。
题摩痒散马图
刘崧（元代）

骏马玉削蹄八尺，昂藏汗血姿。星流电掣见精采，鞭勒不施谁许骑。

一朝贡入金门去，五花屹立当前墀。佩以白玉珂，被之黄金羁。

欲鸣不敢嘶，欲进不敢驰。和鸾清道肃羽仪，中官执鞚调御之。

君不见南山楸枥大十围，节目皴作蛟鼍皮。六月其下阴凄凄，风鬃雾鬣相纷披，还忆閒来摩痒时。
雾雨至太和宫俯视一气咫尺不辨 其二
叶春及（明代）

叆叆浮云满九关，帝宫只在紫微间。雨沾万国看龙变，雾匝千岩隐豹斑。

骏骨已知轻郭隗，蛾眉何复妒麋山。具茨咫尺襄城道，牧马宁虚七圣还。
送李光道承事罢高邮酒官
邹浩（宋代）

豫章拂青冥，密荫覆百亩。初由拱把微，封植岁月久。

大厦搜栋梁，匠者终见偶。甘井如车轮，千寻彻坤厚。

畚锸非一朝，致力自培塿。河流涸生尘，源源独清浏。

李子素绮纨，操约世莫诱。字画尤劲奇，往往过虞柳。

当其求帖时，彷佛昔人呕。吾惟蜩翼知，岂暇恤众口。

愿言举斯心，夙昔仁义薮。甘井与豫章，勿使擅所有。
宿龙兴寺
綦毋潜（唐代）

香刹夜忘归，松清古殿扉。
灯明方丈室，珠系比丘衣。
白日传心净，青莲喻法微。
天花落不尽，处处鸟衔飞。
挽故人 其二
阳枋（宋代）

卓世轻财易，悬知种德难。有贫皆粟帛，无骼不衾棺。

红树悲春早，孤松忍岁寒。轻飔生宰木，多少鼻成酸。
抚州吴茂荣挽诗
项安世（宋代）

当年郡博士，致此一先生。
相见茂荣甫，似吾诸葛卿。
姓名书帝府，文行最乡评。
终老君何恨，伤时泪自倾。
仙缘
戴亨（清代）

海外三山接玉京，谁知灵黍秘云英。裴郎不遇蓝桥渡，捣药空闻玉杵声。
次韵李状元送酒
邓肃（宋代）

年来樽酒是生涯，赤脚曾无解语花。
明日可来文字饮，新诗共吐半天霞。
题李成
米芾（宋代）

画号为真理或然，悠悠觉梦本同筌。殷勤封向青山去，要识江东李谪仙。
和此阳先生感兴诗二十首
刘黻（宋代）

我闻嬴秦氏，威力横提封。
北方迤长城，中土锁春风。
阡陌鞅肆迤，简编斯造凶。
民命眇以坠，天势巍且崇。
中焦痼成痞，怨气蟋壤穹。
炎汉一洗之，讵诧百虞功。
规模纳群策，意度恢大公。
约法止三章，赤子归包容。
溺冠胶余习，莫致商山翁。
过鲁尝蒇祠，犹足醒昏蒙。
捣药岩世传昔人炼丹得道今隐于此山下土中时
李复（宋代）

超世犹存救世心，深山相遇不知名。
岩前时得丹砂粒，云里尝闻玉杵声。
汩汩流光愁易促，冥冥浊劫苦难清。
如何为我开灵鼎，遍使苍生病骨轻。
偶成二首 其一
张之纯（清代）

几家篱落不成村，寂寞故园深锁春。骤雨滴醒蝴蝶梦，迅雷震破杜鹃魂。

渡江泥马无神品，埋棘铜驼有泪痕。毕竟愚公胜智叟，移山有子子传孙。
赠送张叔和
黄庭坚（宋代）

张侯温如邹子律，能令阴谷黍生春。
有齐先君之季女，十年择对无可人。
箕帚扫公堂上尘，家风孝友故相亲。
庙中时荐南涧蘋，儿女衣袴得补纫。
两家俱为白头计，察公与人意甚真。
吏能束缚老奸手，要使鳏寡无颦呻。
但回此光还照己，平生倦学皆日新。
我提养生之四印，君家所有更赠君。
百战百胜不如一忍，万言万当不如一默。
无可简择眼界平，不藏秋毫心地直。
我肱三折得此医，自觉两踵生光辉。
团蒲日静鸟吟时，炉薰一炷试观之。
赠陈钱二别乘
陈造（宋代）

花气浮迟日，莺歌佐缓觞。
肯孤留客意，兼贷著书忙。
畴昔朋游乐，扶携醉后狂。
因君话尘外，清兴顿能长。
献从叔当涂宰阳冰
李白（唐代）

金镜霾六国，亡新乱天经。
焉知高光起，自有羽翼生？
萧曹安屹屼，耿贾摧欃枪。
吾家有季父，杰出圣代英。
虽无三台位，不借四豪名。
激昂风云气，终协龙虎精。
弱冠燕赵来，贤彦多逢迎。
鲁连善谈笑，季布折公卿。
遥知礼数绝，常恐不合并。
惕想结宵梦，素心久已冥。
顾惭青云器，谬奉玉樽倾。
山阳五百年，绿竹忽再荣。
高歌振林木，大笑喧雷霆。
落笔洒篆文，崩云使人惊。
吐辞又炳焕，五色罗华星。
秀句满江国，高才掞天庭。
宰邑艰难时，浮云空古城。
居人若薙草，扫地无纤茎。
惠泽及飞走，农夫尽归耕。
广汉水万里，长流玉琴声。
雅颂播吴越，还如泰阶平。
小子别金陵，来时白下亭。
群凤怜客鸟，差池相哀鸣。
各拔五色毛，意重泰山轻。
赠微所费广，斗水浇长鲸。
弹剑歌苦寒，严风起前楹。
月衔天门晓，霜落牛渚清。
长叹即归路，临川空屏营。
永日无一事作诗自诒
陆游（宋代）

目昏罢观书，足蹇停游山；三事差可乐，造物乃复悭。
得非闵我差，作意镌其顽，扫除尽宿习，使得终日闲？闲亦何负汝，剡曲茆三间，奇石玩荦角，清流听淙潺。
勿言村醪薄，数酌可解颜。
翛然日已夕，卧看飞鸟还。
山中吟
陈允平（宋代）

东望泰岳松，西望苍梧竹。
知心侣渔樵，忘情友麋鹿。
简提刑朱仲隐初玉学士
刘挚（宋代）

当年蓬馆近储胥，红璧东西对直庐。绵蕝同参台曲议，芸签分校御前书。

朅来憔悴骚人国，随见光华使者车。庄舄有吟皆病思，赏音徒欲慰顽疏。
到梅山次韵弟茝
陈著（宋代）

山家见秃翁，欢笑走儿童。
坡竹势飞动，楚兰香暗通。
盍分半席地，相扇一瓢风。
世事非吾分，何妨诗自雄。
耶溪泛舟
孟浩然（唐代）

落景余清辉，轻桡弄溪渚。
泓澄爱水物，临泛何容与。
白首垂钓翁，新妆浣纱女。
相看似相识，脉脉不得语。
采菱曲
费昶（南北朝）

妾家五湖口，采菱五湖侧。玉面不关妆，双眉本翠色。

日斜天欲暮，风生浪未息。宛在水中央，空作两相忆。
林公
灵一（唐代）

支公信高逸，久向山林住。时将孙许游，岂以形骸遇。

幸辞天子诏，复览名臣疏。西晋尚虚无，南朝久沦误。

因谈老庄意，乃尽逍遥趣。谁为竹林贤，风流相比附。
冬夜送谭甥渊还甘山以鼓吹续编诗为首句
梁伯谦（明代）

碧云红树动离情，酒尽宵分送客行。桂棹兰桡随绿水，板桥霜月映寒灯。

休誇此日朱颜好，只恐重逢白发生。明日到家从所适，草堂花木足华荣。
同独孤九秋闺
马吉甫（唐代）

闺树红滋变，庭芜白□□。
寒菊
韦骧（宋代）

皎皎园中霜，鲜鲜砌间菊。长至破旬来，兹芳乃幽独。

岂其时使然，寒威未加肃。又岂各有命，荣谢分迟速。

如何纤柔质，坚可敌松竹。绿叶共威蕤，金英相陆续。

究之得所自，养助为之福。去蠹诱童稚，剪蒿专野仆。

恐弱即枝扶，忧乾必浇沃。北风赖密樊，朝晖借馀燠。

侵牟绝蜂蝶，蹴蹂无鸡鹜。得以保天材，隆冬尚芬馥。

一溉必后枯，嵇生论尤笃。孟轲亦尝叹，濯濯牛山木。

奚独物有是，在人宜慎毓。关节防疾疢，驱除先嗜欲。

所养重于心，非徒口与腹。所履正乎道，非徒险与曲。

纷华靡交战，忮害尽消逐。自然致冲和，久寿不遭促。

持兹养生理，可继乔松躅。兴作寒菊诗，葩浮宁传俗。
书生
顾光旭（清代）

书生岂必便鞍马，上将何妨解佩刀。汉高犒师忧灞上，屈瑕举趾狃蒲骚。

千金裘敝吾将老，两石弓开客自豪。擒纵应须筹策定，莫烦西顾圣心劳。
将就十章更献三首词虽愈拙诚即可矜或歌执事之风猷或导鄙人之情志愿宽捷给稍赐披寻 其三
李昉（宋代）

野性从来只澹如，奉身求足不求馀。清风明月三间屋，赤轴黄签一架书。

午睡爱茶鱼眼细，春餐费笋锦皮疏。比惭多病仍多告，犹拟分司洛下居。
安邑董心推作舜陵四辨诗见示属和因感记传所载事地可疑者并类及之云 其三
郭为观（清代）

鸣条冈近属郊圻，起立园陵断不违。野死不经更野葬，无人解证《竹书》非。
馀不溪听夜雨
冯梦祯（明代）

寻山洽在晨，枕流眷兹宵。
梦断籁如引，情积声靡遥。
箪虚惬微凉，波响涤余嚣。
寤寐咸有契，宁得滞流潮。
和吕秘校 其八
徐积（宋代）

汾上儒生又续诗，阳春巴调本相违。聊因扣角摅深愤，安得摩天逞快飞。

陶氏弄琴乖俗甚，井丹持刺出门稀。有时入市谋甘脆，怀橘携壶即便归。
枯荷鹡鸰
黄仲昭（明代）

秋水残荷占一枝，飞鸣应似急难时。紫荆花树凋零久，吟倚东风有所思。
午日淮阴城北观竞渡 其二
厉鹗（清代）

惊飞沙鸟两相呼，铙鼓缘流引客娱。不分午风凉似水，为他儿女飐钗符。
金台咏
倪谦（明代）

忆昔燕昭王，招贤筑高台。千金市骏骨，郭隗乃良媒。

方延乐毅至，复数邹衍才。猗与剧辛辈，衮衮弹冠来。

得道信多助，英风飏九垓。芳躅久沦谢，遗趾犹崔嵬。

落日伏狐兔，清霜披草莱。悠悠览陈迹，仰止情徘徊。
春班遇雪
徐经孙（宋代）

拜赐通班近玉墀，小臣今日睹朝仪。雪花飞在蓝袍上，洁白其身正此时。
赠禅月大师
王锴（唐代）

长爱吾师性自然，天心白月水中莲。神通力遍恒沙外，

诗句名高八米前。寻访不闻朝振锡，修行唯说夜安禅。

太平时节俱无事，莫惜时来话草玄。
出鄂州界怀表臣二首
刘禹锡（唐代）

离席一挥杯，别愁今尚醉。迟迟有情处，却恨江帆驶。

梦觉疑连榻，舟行忽千里。不见黄鹤楼，寒沙雪相似。
九日同载园刺史瑕邱登高
张晋（清代）

名胜檀弓旧，登临戏马同。飞楼横木杪，寒菊艳霜丛。

命酒风吹帽，思乡雁叫空。即看行东地，归骑莫匆匆。
尚书念旧，垂赐袍衣，率题绝句献上，以申感谢
岑参（唐代）

富贵情还在，相逢岂间然。绨袍更有赠，犹荷故人怜。
游圆通寺
马仲珍（宋代）

山空不隐响，一叶落还闻。
龙去遗荒井，僧归礼白云。
虫丝昏画壁，岚气湿炉薰。
睡思浑无奈，茶瓯易策勋。
谢李仲宾墨竹
戴表元（宋代）

君不见李侯笔端如渭川，顷刻匹纸生琅玕。霜柯雪干铁石色，忽作小山烟雨寒。

问君何从得此本，湖州嫌浓眉州软。风轩月槛一相逢，妙处不与人意远。

人言学画先学影，此君风骨青云并。林深有路鸟声真，日高无人山气静。

平生见此我不疏，逢侯得画两有馀。从今洗眼空山底，更读人间潇洒书。
汪容甫五十
吴照（清代）

十年以长敢肩随，海内如君识面迟。孙楚在乡交口诋，扬雄后世有人知。

亲操总赖闺中妇，夙慧频誇膝下儿。多少名山俯江外，待藏述作更无辞。
登黄鹤楼 其一
刘凤诰（清代）

东下万里水，此山横一楼。岷峨大江堑，汉沔古时州。

仙者已黄鹤，野人空白鸥。吾将携铁笛，吹破四天秋。
和持国赠微之
范纯仁（宋代）

元老邀宾乐事并，每居右席愧群英。里中耆旧唯公长，醉里篇章映古清。

柔袂缓舒鸾鹤舞，短箫轻引凤凰鸣。莫嫌尊酒过从数，向老交游更有情。
浣溪沙 初夏饯别张表婶母
叶淡宜（清代）

风动帘旌响玉珂。青衫初换曲尘罗。日长天气乍清和。

昨夜饯春梅子雨，今朝送客柳枝歌。一生赢得别愁多。
题江贯道山水十绝
刘克庄（宋代）

茆山千万叠，不得见天全。
帆出扶胥口，无山只有天。
题建州富沙门楼安济桥十绝呈太守黄彦发 其五 富沙门楼五绝
刘弇（宋代）

曾闻仙者好楼居，楼外仙山入指呼。聊作上游新粉泽，使君不为贮罗敷。
踏莎行
侯彭老（宋代）

十二封章，三千里路。当年走遍东西府。时人莫讶出都忙，官家送我归乡去。

三诏出山，一言悟主。古人料得皆虚语。太平朝野总多欢，江湖幸有宽闲处。
再游庐山三首
苏辙（宋代）

当年五月访庐山，山翠溪声寝食间。
藤杖复随春色到，寒泉顿与客心闲。
岩头悬布煎茶足，峡口惊雷泛叶悭。
待得前村新雨遍，扁舟应逐好风还。
忆自栖贤夜入城，道边兰若一僧迎。
偶然不到终遗恨，特地来游慰昔情。
海外声闻安至此，堂中天鼓为谁鸣。
匆匆复向深山去，一盏醍醐饱粟罂。
〈罗汉院有新罗罗汉，堂中法鼓特大。
〉此山岩谷不知重，赤眼浮图自一峰。
芒屩随僧践黄叶，晓光消雪堕长松。
石泉试饮先师锡，午饭归寻下寺钟。
胜处转多浑恐忘，出山惟见白云浓。
村行 其二
郭邦彦（金朝）

豆叶芃芃麻叶光，植禾得雨又催黄。田家乐事谁真得，牧子行歌醉叟狂。
题画竹
仇远（元代）

直节老欲枯，初篁瘦而劲。
祖孙知几传，不改君子性。
张逸人归杭
韩琦（宋代）

不因疔适出中林，尘外高踪岂易寻。鸿在碧霄谁可慕，云归苍岛本无心。

堤奁一鉴平湖满，寺枕千屏叠嶂深。知己重留多下榻，故栖猿鹤莫惊吟。
送杨道者永觉
王灼（宋代）

久修头陀行，但欠僧伽衣。
胡为走红尘，涴面不忍挥。
忽觉东州梦，又指西山归。
九峰富泉石，百里环翠微。
买山吾无钱，亦解守钓矶。
儿女苦牵挽，此身陷重围。
临分一太息，山中音信稀。
寄处州教授苏平仲先生 其四
方孝孺（明代）

昔过东阳县，知君近始来。留诗徒属和，无计复邀回。

赖有梁园客，同倾杜酒杯。死生星散后，感旧复怜才。
山中感兴三首 其三
文天祥（宋代）

桃花何夭夭，杨柳何依依。去年白鸟集，今年黄鹄飞。

昔为江上潮，今为山中云。江上潮有声，山中云无情。

一年足自念，况复百年长。但存松柏心，天地真茫茫。
辱井
王安石（宋代）

结绮临春草一丘，尚残宫井戒千秋。
奢淫自是前王耻，不到龙沈亦可羞。
送张宗原
姚合（唐代）

东门送客道，春色如死灰。一客失意行，十客颜色低。

住者既无失，去者又非归。穷愁一成疾，百药不可治。

子贤我且愚，命分不合齐。谁开蹇踬门，日日同游栖。

子行何所之，切切食与衣。谁能买仁义，令子无寒饥。

野田不生草，四向生路岐。士人甚商贾，终日须东西。

鸿雁春北去，秋风复南飞。勉君向前路，无失相见期。
碧牡丹（王晋卿都尉宅观舞）
晁补之（宋代）

院宇帘垂地。银筝雁、低春水。送出灯前，婀娜腰肢柳细。步蹙香裀，红浪随鸳履。梁州紧，凤翘坠。悚轻体。

绣带因风起。霓裳恐非人世。调促香檀、困入流波生媚。上客休辞，眼乱尊中翠。玉阶霜透罗袂。
述事，与乃营书后
洪繻（清代）

历尽巉岩经沧海，一波未平一波骇。经尽波涛涉崎岖，一崄未终一崄踰。

我行已过千山万水路，胸中空有明月珠，眼中空有方壶图。

回头试说风尘事，疲于津梁否耶无？初入鏖战荆棘里，心似荆卿怀利匕。

怵惕谈笑两有馀，水濡火热气不靡。下场蹭蹬涉关津，风云泥涂在一身。

方把心情惊爨尾，又将况味尝劳薪。归来秋风飒飒鸣，耳边犹有波浪声。

无端霹雳空中下，报道孙山名下名。自是文章憎命达，利锁名缰苦难脱！

雷焕剑藏十年光，卞和玉受双回刖。萧萧飕飕寂静间，君书寄来自前山。

大罗误传青鸟信，激水若怒蛰龙蟠。君遭与我俱落拓，君更穷途受飘泊。

人生无数翻覆事，吹箫莫唱「声声错」！聪明本与命为仇，华亭老子倒骑牛。

想其睥睨人间世，习见积薪颠倒成玉邱。君不见驽马立仗在御阶，骅骝骐骥骨如柴。

又不见野雀献瑞上玉堂，麒麟鸾凤惊不祥。笑余枉学屠龙技，技成三载无所试！

与君相倾杯酒中，酒酣一座生雄风。与君相话夜灯下，灯残千里知音寡。

去日得交张汝南，把臂共发千秋谈。汝南已死不可作，辄作栖风苦雨不可堪！

琴书几席时相贶，雄心因之减二、三。此意惟君得深悉，今日徘徊无所质。

一纸遥寄王郎歌，明日云山相对出。
送薛子约下第皈永嘉
杨万里（宋代）

河东鸑鷟志青天，冀北麒麟受玉鞭。
二十年前元脱颖，五千人里又遗贤。
请君更草凌云赋，老我重看斫桂仙。
趁取春风双鬓绿，收科谁後复谁先。
野寺
陆游（宋代）

闲行入野寺，僧饭鼓其镗。
惨惨风剺面，晖晖日满廊。
去来元自在，宾主两相忘。
却下山坡路，樵歌出陇长。
送俊明李提举
方大琮（宋代）

寺甚聊台余五月，户庭微细事皆知。
山中菊径多归思，膝下莱衣少脱时。
吏散庭空无滞牒，客来酒尽只新诗。
耳闻眼见谁虚实。写与行人作口碑。
杂诗二十七首
曹勋（宋代）

从来甚爱水云居，投老安闲且自如。
瀹茗焚香方外友，白灰红火养丹炉。
初到洛下闲游
白居易（唐代）

汉庭重少身宜退，洛下闲居迹可逃。趁伴入朝应老丑，

寻春放醉尚粗豪。诗携彩纸新装卷，酒典绯花旧赐袍。

曾在东方千骑上，至今躞蹀马头高。
春暮思平泉杂咏二十首。东谿
李德裕（唐代）

近蓄东谿水，悠悠起渌波。彩鸳留不去，芳草日应多。

夹岸生奇筱，缘岩覆女萝。兰桡思无限，为感濯缨歌。
再会庄德祖大夫
释德洪（宋代）

平昔才名似孟宗，暮年一钵并岩丛。交朋半在青云上，意气都消白眼中。

庞老尚馀灵照在，伯鸾应许孟光同。君看张柬之为相，不害荆州秃鬓翁。
南乡一剪梅·招熊少府
虞集（元代）

南阜小亭台，薄有山花取次开。寄语多情熊少府；晴也须来，雨也须来。
随意且衔杯，莫惜春衣坐绿苔。若待明朝风雨过，人在天涯！春在天涯。
送翼主归相州
李延兴（元代）

千营兵气黑沉沉，关塞萧条草木深。蛇伏黄蒿嘘毒雾，鬼吹青火出空林。

儿童老大不相识，墟墓荒寒只自寻。亲在远游烦爱惜，书来应抵万南金。
安远驿下送别叶男兆宰福清
欧大任（明代）

天边叶县令，何日别皇畿。驿树迎官舫，江云映彩衣。

辱楼沧海近，雁字晋安稀。期尔陪仙仗，双凫正北飞。
上元後连数日小雨作寒戏作
陆游（宋代）

春风催暖入园林，一片云生又作阴。
留得梅花三日住，谁云造物本无心？
题道林寺
杜荀鹤（唐代）

身未立间终日苦，身当立后几年荣。

万般不及僧无事，共水将山过一生。
入狱第一百四
文天祥（宋代）

徘徊虎穴上，吾道正羁束。
落日将何如，清文动哀玉。
送别太史李侍郎先生
吴宣（明代）

抗揖出内阁，拂衣离九重。江湖动星象，风雨蛰云龙。

梦远暮天阔，调高秋意浓。老怀閒不了，灯火彻晨钟。
满庭芳（赴信日舟中别次膺十二钗）
晁补之（宋代）

鸥起苹中，鱼惊荷底，画船天上来时。翠湾红渚，宛似武陵迷。更晚青山更好，孤云带、远雨丝垂。清歌里，金尊未掩，谁使动分携。

竹林、高晋阮，阿咸潇散，犹愧风期。便弃官终隐，钓叟苔矶。纵是冥鸿云外，应念我、垂翼低飞。新词好，他年认取，天际片帆归。
谢洁斋惠炉瓶
马廷鸾（宋代）

宴坐浑如槁木枝，罏烟瓶蕊小窗宜。
书慵卷起閒今古，回向心源不动时。
次韵仇仁近有怀见寄十首
方回（元代）

谁识虚翁此一虚，归来不叹食无鱼。
早闻曾撰异三子，近喜陶无赋二疏。
但苦老身多疾痛，时呼医士问方书。
君知湖海元龙否，豪气年来已尽除。
送钱端履归二曲
吕陶（宋代）

君去金渊十五春，暂归翻是客中身。千年丘垄胜当日，两世亲朋无几人。

麈尾幸能销白昼，马蹄还厌踏红尘。锦衣会有重来约，应笑衰翁漉酒巾。
斋扉
周献甫（宋代）

暂别斋扉数日余，重来整顿案头书。
砚池乾恐蚍蜉入，笔管闲头果臝居，
叶长密留梅实少，笋生多补竹茎疏。
匆匆未暇供吟课，莺送清声一起予。
智新上人话旧
李洞（唐代）

蟋蟀灯前话旧游，师经几夏我经秋。金陵市合月光里，

甘露门开峰朵头。晴眺远帆飞入海，夜禅阴火吐当楼。

相看未得东归去，满壁寒涛泻白鸥。
浦城买舟
华岳（宋代）

微雨催行旆，西风送客舟。
菊□□□□，□□□□□。
浪激花翻雪，山涵影浸秋。
前滩□□□，□□□□□。
破阵子 拟辛幼安壮词送同年张子白之官甘肃
张惠言（清代）

路到阳关天尽，马过青海风轻。夜泛蒲萄酬壮士，晓拨琵琶唱夜声。

散衙新句成。

画角声中秋社，雕旃影里春耕。高坐春烟三月静，归卧淞波半剪清。

休论身后名。
和张直学送新茶韵
徐鹿卿（宋代）

梦绕康王酌水帘，不知身世宦东南。苏仙忽饷焦坑品，子尚浑凝晓露甘。

便遏鼻雷醒睡思，仍浇舌本发清谭。搜枯破闷功神速，数到卢仝椀两三。
春日登大悲阁
钱惟治（宋代）

圣主钦崇教，千光显绀容。映云窗倚暖，笼月箔花重。

净刹香风远，危栏碧雾浓。胜因良以咏，华阁一斯逢。
未晓出城陪州长考功李员外祷雨大悲禅刹
宋庠（宋代）

城上繁星五鼓初，江臬申祷访精庐。
林回半隐翔鸳刹，野阔平飞画隼旟。
十地真容陪合掌，百城甘澍待随车。
先秋闵雨农心乐，宜在麟编直笔书。
答蜀中经蛮后友人马艾见寄
雍陶（唐代）

茜马渡泸水，北来如鸟轻。
几年朝凤阙，一日破龟城。
此地有征战，谁家无死生。
人悲还旧里，鸟喜下空营。
弟侄意初定，交朋心尚惊。
自从经难后，吟苦似猿声。
感讽六首 其一
李贺（唐代）

人间春荡荡，帐暖香扬扬。飞光染幽红，誇娇来洞房。

舞席泥金蛇，桐竹罗花床。眼逐春瞑醉，粉随泪色黄。

王子下马来，曲沼鸣鸳鸯。焉知肠车转，一夕巡九方。
念斋别墅多且广而不与同游者果独乐乎与众乎抑但利其利而已乎口号博笑
区越（明代）

独乐园多不构堂，为谁閒散为谁忙。李衡橘卖金包贵，陆羽茶熏玉粒香。

节下考遗花木手，滘头却数荔枝乡。扶疏绕屋无多树，睡觉南窗任短长。
腊日宣诏幸上苑
武则天（唐代）

明朝游上苑，火急报春知。花须连夜发，莫待晓风吹。
题漫天坡
郭奕（宋代）

秦山未尽蜀山来，日照关门两扇开。
刺史莫嫌迎候远，相公新送陕西回。
冬后 其三
黄裳（宋代）

晓霜初甃瑶池薄，脱稻新炊玉粒香。向我岁寒惟有菊，葛巾时为酦醅忙。
道中即事
姚勉（宋代）

怪梅蟠屈如龙蛇，小红如粒欲作死。
雪坡一株恰此此，归欤月明看横斜。
次韵杨明叔见饯十首
黄庭坚（宋代）

清静草玄学，西京有子云。
太尉死宗社，大鸟泣其坟。
寂寞向千载，风流被仍昆。
富贵何足道，圣处要策勋。
感怀 其一
李端临（清代）

翻澜不在多，涓滴成江河。滋蔓不在天，茁芽缘高柯。

如何断不断，机见独蹉跎。